Ussan-a yezrin, ffɣen-d sin n wungalen imaynuten: Am ẓẓebra gar yifḍisen i yura Ḥmed Nekkar, akked Inig aneggaru (2012) n Brahim Tazaɣart; seg ucrurd ger tikli, mazal lxir ar sdat, imyura ttuqten, awi-d kan wid ara yeɣren. Seg yiseggasen n 2000 ar tizi n wass-a, tira n wungal teṭṭef amur d ameqqran deg tsekla taqbaylit, ɣas akken ilul-d di tegnit n lḥers, anda tutlayt n tmaziɣt tella d igdel, yernu ur tesɛi ara aẓayar, maca anect-a ur d-yelli ara d aɛewwiq, ikemmel deg umhaz d unerni-ines aladɣa seg tama n yisental, tutlayt, aɣanib akked wayen i dyezzin i tira.